Rozhodnutie Komisie
zo 7. apríla 1994,
ktorým sa ustanovujú osobitné podmienky riadiace dovoz produktov rybolovu a akvakultúry pôvodom z Ekvádoru
(94/200/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/493/EHS z 22. júla 1991 o hygienických podmienkach pre produkciu a uvádzanie produktov rybolovu na trh [1], a najmä na jej článok 11,
keďže skupina odborníkov z Komisie vykonala inšpekčnú návštevu Ekvádoru, aby overila podmienky, za ktorých sa produkujú, skladujú a expedujú do spoločenstva produkty rybolovu;
keďže ekvádorské právne predpisy v oblasti hygienických kontrol a sledovania produktov rybolovu je možné považovať za rovnocenné s ustanoveniami smernice 91/493/EHS;
keďže Instituto Nacional de la Pesca (INP), príslušný úrad Ekvádoru, je schopný účinne overovať dodržiavanie platných právnych predpisov;
keďže postup na získanie osvedčenia o zdravotnej nezávadnosti uvedeného v článku 11 ods. 4 písm. a) smernice 91/493/EHS musí tiež stanoviť vzor osvedčenia, minimálne požiadavky na jazyk alebo jazyky, v ktorých musí byť osvedčenie vypracované a funkciu osoby, ktorá je zmocnená ho podpísať;
keďže podľa článku 11 ods. 4 písm. b) smernice 91/493/EHS je potrebné pripevniť na balenia produktov rybolovu značku uvádzajúcu názov tretej krajiny a schvaľovacie číslo prevádzky, z ktorej produkty pochádzajú;
keďže podľa článku 11 ods. 4 písm. c) smernice 91/493/EHS musí byť vypracovaný zoznam schválených prevádzok; keďže tento zoznam musí byť vypracovaný na základe oznámenia INP Komisii; keďže preto má INP zaistiť súlad s ustanoveniami stanovenými na tento účel v článku 11 ods. 4 smernice 91/493/EHS;
keďže INP vydal oficiálne uistenia týkajúce sa dodržania pravidiel uvedených v kapitole V prílohy k smernici 91/493/EHS a týkajúce sa splnenia požiadaviek na schválenie prevádzok, ktoré sú rovnocenné s požiadavkami stanovenými uvedenou smernicou;
keďže opatrenia ustanovené v tomto rozhodnutí sú v súlade so stanoviskom Stáleho veterinárneho výboru,
PRIJALA TOTO ROZHODNUTIE:
Článok 1
Príslušným úradom v Ekvádore, ktorý overuje a potvrdzuje, že produkty rybolovu spĺňajú požiadavky smernice 91/493/EHS, je Instituto Nacional de la Pesca (INP).
Článok 2
Produkty rybolovu s pôvodom z Ekvádoru musia spĺňať tieto podmienky:
1) ku každej zásielke musí byť priložený očíslovaný originál osvedčenia o zdravotnej nezávadnosti, ktorý je riadne vyplnený, podpísaný, s uvedením dátumu a vyhotovený na jednom liste v súlade so vzorom uvedeným v prílohe A tohto rozhodnutia;
2) produkty musia pochádzať zo schválených prevádzok uvedených v prílohe B tohto rozhodnutia;
3) s výnimkou voľne ložených zmrazených produktov rybolovu určených na výrobu konzervovaných potravín, všetky balenia musia byť nezmazateľne označené slovom "Ekvádor" a schvaľovacím číslom prevádzky, z ktorej produkty pochádzajú.
Článok 3
1. Osvedčenie uvedené v článku 2 odsek 1 musí byť vypracované aspoň v jednom úradnom jazyku členského štátu, v ktorom sa kontroly vykonávajú.
2. V osvedčení musí byť uvedené meno, funkcia a podpis zástupcu INP a úradná pečiatka INP farby odlišnej od farby ostatných údajov uvedených v osvedčení.
Článok 4
Toto rozhodnutie sa uplatňuje od 1. júna 1994.
Článok 5
Toto rozhodnutie je adresované členským štátom.
V Bruseli 7. apríla 1994